SVOA มั่งคั่งจากบริษัทร่วม IT และ LITโบรกฯแนะนำซื้อเป้าหมาย 2.05 บาท
SVOA มั่งคั่งจากบริษัทร่วม IT และ LITโบรกฯแนะนำซื้อเป้าหมาย 2.05 บาท
10 ก.พ. 2560

บล.ดีบีเอสฯ ระบุในบทวิเคราะห์วันนี้(10 ก.พ.) ว่า  บริษัท เอสวีโอเอ จำกัด (มหาชน) หรือ SVOA ราคาหุ้น IT ปรับตัวขึ้นดีมาอยู่ที่ 4.16 บาท และ LIT อยู่ที่ 11.60 บาท ขณะที่ SVOA มี 2 บริษัทดังกล่าวเป็นบริษัทร่วม ถือหุ้นในสัดส่วน 31.96% และ 39.9% ตามลำดับ หากพิจารณาต้นทุนตามวิธีส่วนได้เสีย SVOA มีต้นทุนทั้งสองหลักทรัพย์ต่ำมากเป็น 3.19 และ 2.31 บาท  ตามลำดับ จากการประเมินพบว่าหากขายออกไปตอนนี้จะมีกำไรก่อนภาษีถึง 850 ล้านบาท หรือคิดเป็น 0.90 บาทต่อ 1 หุ้น SVOA ขณะที่ราคาหุ้น SVOA ตอนนี้เป็นเพียง 1.60 บาท
ด้านมูลค่าตามราคาตลาด (Market Cap) ของ SVOA ปัจจุบันเป็น 1,515 ล้านบาท (คิดทั้งหุ้นสามัญและหุ้นบุริมสิทธิ์) แต่หากคิดมูลค่าตามราคาตลาดเฉพาะเงินลงทุนใน IT และ LIT ที่ SVOA มีอยู่เป็น 1,390 ล้านบาท คิดเป็นสัดส่วนถึง 92% แสดงว่า SVOA ได้รับกำไรจากเงินลงทุนจากทั้งสองหลักทรัพย์เป็นจำนวนมาก
แนะนำ ซื้อเก็งกำไร หากประเมินมูลค่าหุ้น SVOA ด้วยการปรับมูลค่าตลาดของเงินลงทุนจากทั้งสองหลักทรัพย์ นั่นคือ มูลค่าทางบัญชีต่อหุ้น (Book Value) SVOA เป็น 2.03 บาท หักด้วยต้นทุนของเงินลงทุนเป็น 1.46 บาท และบวกกลับด้วยมูลค่าตลาดของเงินลงทุนที่ 1.47 บาท พบว่าสูงเป็น 2.93 บาท แต่ปกติบริษัทโฮลดิ้งส์จะซื้อขายด้วยส่วนลดจากมูลค่าตลาด ซึ่งในที่นี้เราใช้ส่วนลด 30% จะได้ราคาพื้นฐานที่ 2.05 บาท ราคาปิดมีส่วนเพิ่มได้อีก 28% นับได้ว่าราคาหุ้น SVOA ซื้อขายต่ำกว่า Book Value
ด้านการพิจารณาผลการดำเนินงานจากงบรวม SVOA ในรอบ 9M59 เป็นกำไรสุทธิ 71 ล้านบาท ลดลง 37% เทียบช่วงเดียวกันของปีก่อน สาเหตุหลักที่ลดลงคือ อัตรากำไรขั้นต้นที่ปรับลงเป็น 10.8% จาก เทียบช่วงเดียวกันของปีก่อนที่ 12.5%
ขณะที่รายได้อยู่ในเกณฑ์ทรงตัวที่ 5 พันล้านบาท แต่รายการกำไรตามส่วนได้เสียจากบริษัทร่วมดีขึ้น 42% เป็น 37 ล้านบาท คาดว่าจะมาจาก IT และ LIT ส่วนฐานะการเงินมีเงินกู้ไม่มากนัก อัตราส่วนหนี้สินสุทธิต่อทุนเป็น 0.6 เท่า ด้านกระแสเงินสดจากการดำเนินงานรอบ 9M59 เป็น -422 ล้านบาท เทียบ เทียบช่วงเดียวกันของปีก่อนที่ -296 ล้านบาท สรุปคือ ความสามารถการทำกำไรและกระแสเงินสดยังลดลง แต่ข้อดีคือ มีเงินลงทุนที่ตลาดฯให้มูลค่าที่สูง แนะนำ”ซื้อ” ราคาเป้าหมาย 2.05 บาท/หุ้น